Nuwe baas van die Toyota-plaasToyota is moontlik die sterkste handelsmerk in Suid-Afrika, met ŉ markaandeel van net meer as 25%. Ek dink dit is moontlik omdat daar ŉ Toyota in elke pryskategorie is, met ŉ buksie vir elke beursie. Ek was bevoorreg om onlangs genooi te word om die splinternuwe Land Cruiser 300 se bekendstelling by te woon. Na my mening het die 300 groot skoene gehad om te vul, want die 200 is reeds ŉ fantastiese produk. Met die digitale onthulling het menings verskil. Ek hou van die vierkantige silhoeët, dit lyk taai – tog elegant. In lewende lywe is die ZX-spesifikasievlak in die kol vir my. Dit is ŉ pragtige voertuig. Dan betree jy die kajuit – en Toyota se beloftes van ŉ gemakliker en luukser Cruiser is dadelik duidelik. Die ergonomie en nuwe skakelaars op die paneelbord werk fantasties. Daar is twee nuwe enjins, én ŉ nuwe ratkas. Daar is ŉ 3.3 V6‑turbodiesel met 225 kW en ŉ enorme 700 Nm wringkrag. Die ander enjin het my betower. Dit is ŉ 3.5 V6‑turbopetrol met 305 kW en 650 Nm. Albei enjins is gepaard met die nuwe 10-spoed outomatiese ratkas. In die ou dae was die sterk model altyd lekker, maar bitter dors. Die petrolweergawe kan gemiddeld 12,1 l/100 km bereik en die diesel 8,9 l/100 km. Dis nie ŉ reuseverskil nie. Albei modelle het ŉ topspoed van 210 km/h. Op die pad blink twee ervarings uit – en dit is as gevolg van een stuk tegnologie. Toyota noem dit E-KDSS (Evolution Kinetic Dynamic Suspension System). Die Cruiser 200 se padmaniere was nie fantasties nie, veral as ŉ mens effens vinnig in draaie ingeploeg het. Die 300 se padmaniere is egter ŉ openbaring. Ja, daar is nog ŉ bietjie bakrol, maar dit is nie in dieselfde sonnestelsel as sy voorganger nie. Dieselfde stelsel ontkoppel die rolstawe as jy ŉ hindernis trotseer en verbeter die wiele se artikulasie met ŉ reusemarge. Die Cruiser 300 seil oor die Paternoster-duinroete met groot bekwaamheid, soveel só dat ŉ mens skaars die kruisassituasies voel. Die hele reeks kan 3,5 ton sleep. Wat veiligheid betref, spog die 300 met elke truuk. Daar is die volle suite van Toyota se veiligheidstelsels, naamlik ŉ magdom lugsakke, blindekolwaarskuwing, baanhulp, agterkruisverkeerwaarskuwing, outomatiese helderligte, vastrap en stabiliteitsbeheer, afdraandebeheer, wegtrekhulp en sleepwa-swaai-beheer met die gewone sluitweerremme en dies meer. Ons gaan weer tyd met die Cruiser deurbring en ŉ bietjie met hom karavaan sleep. Tot dán is dit maklik om die 300 op te som. Dit is pragtig aanmekaargesit en uiters bekwaam. Die nuwe enjins en dryfstelsel is fantasties – en ŉ Cruiser het moontlik die beste waardevermindering van enige voertuig in Suid-Afrika. Die reeks lyk só: